KIRJALLINEN KYSYMYS E-3552/02 esittäjä(t): Jean-Maurice Dehousse (PSE) komissiolle. Syrjintä Eurooppa-kouluissa.



Virallinen lehti nro 161 E , 10/07/2003 s. 0102 - 0103



KIRJALLINEN KYSYMYS E-3552/02 esittäjä(t): Jean-Maurice Dehousse (PSE) komissiolle (12. joulukuuta 2002) Aihe: Syrjintä Eurooppa-kouluissa Tietojeni mukaan Eurooppa-koulut ovat oppilaitoksia, jotka kuuluvat yleisen oikeuden piiriin ja joihin sovelletaan henkilöstösääntöjä. Näiden koulujen palveluksessa oleva henkilöstö kuuluu kolmeen eri ryhmään: hallitusten lähettämät opettajat, osa-aikaiset opettajat sekä hallinto- ja muu henkilöstö. Jos tietoni ovat oikeita, osa-aikaiset opettajat ovat koulujen johdon palkkaamia ja kuuluvat sen valtion lainsäädännön alaan, jossa he tekevät työtään. Vaikuttaa siltä, että Belgiassa, jossa toimii neljä Eurooppa-koulua, osa-aikaopettajien työolot ovat sekä lainsäädännön suhteen että jokapäiväisen työnteon kannalta monelta osin Belgian työlainsäädännön vastaisia. On myös huomattava, että lähetettyjen työntekijöiden asema on aivan toinen verrattuna osa-aikaisten asemaan, vaikka työ ja tehtävät ovat samat. 1. Onko komissio tietoinen ensinnäkin siitä, että Eurooppa-kouluissa ei noudateta monia Belgian työoikeuden säännöksiä, ja siitä, että tilanne on samanaikaisesti sekä tasa-arvoperiaatteen että samapalkkaisuuden periaatteen vastainen? 2. Jos on, mitä se aikoo tehdä tilanteen korjaamiseksi? 3. Kuinka komissio aikoo soveltaa yhdenvertaista kohtelua työssä ja ammatissa koskevista yleisistä puitteista annettua direktiiviä (2000/78/EY(1))? (1) EYVL L 302, 2.12.2000, s. 16. Neil Kinnockin komission puolesta antama vastaus (10. helmikuuta 2003) 1. Eurooppa-koulujen säännöistä tehdyssä yleissopimuksessa, joka allekirjoitettiin 21. kesäkuuta 1994, annetaan johtokunnalle, joka on näistä kouluista vastaava hallitustenvälinen elin ja jossa komissiolla on yksi edustaja, päätöksentekovalta kasvatuksellisissa, varainhoidollisissa ja hallinnollisissa asioissa, joita tarvitaan yleissopimuksen soveltamiseksi. 2. Käyttäen edellä mainittua toimivaltaa johtokunta hyväksyi 26. ja 27. huhtikuuta 1994 avustavia opettajia koskevat säännöt ja 23. ja 24. huhtikuuta 1996 Eurooppa-kouluihin lähetettyä henkilöstöä koskevat säännöt. Molemmat säännöt ovat yhä voimassa. Avustavat opettajat jaetaan kolmeen ryhmään: - Rehtorien palkkaamat opettajat, jotka ovat joko määräaikaisessa työsuhteessa osa-aikaisina opettajina pitämässä oppitunteja, joita ei ole määrätty lähetettyjen opettajien pidettäväksi, tai päätoimisina opettajina täyttämässä virkoja, joihin ei ole nimitetty lähetettyä opettajaa. - Rehtorien palkkaamat sijaisopettajat, jotka toimivat poissa olevien opettajien sijaisina ajoittain. - Toimivaltaisten viranomaisten nimittämät uskonnonopettajat. 3. Ei pidä paikkaansa, että avustavat opettajat kuuluisivat ainoastaan työskentelymaansa lainsäädännön piiriin. Heihin sovelletaan edellä mainittuja sääntöjä, joihin sisältyy erityissäännöksiä tietyistä asioista, kuten palkkauksesta, uskonnonopettajien urakehityksestä jne. Tietyissä asioissa kuten oikeuksissa, velvollisuuksissa, vastuissa, tehtävissä, muutoksenhaussa jne. näissä säännöissä viitataan lähetettyä henkilöstöä koskeviin sääntöihin. Muissa asioissa kuten sosiaaliturvassa, verotuksessa jne. viitataan koulun sijaintimaan lainsäädäntöön. 4. Pitää paikkansa, että avustavia opettajia koskevat säännöt eroavat lähetettyä henkilöstöä koskevista säännöistä. Näitä eroja ei voida kuitenkaan tulkita tasa-arvoperiaatteen ja samapalkkaisuuden periaatteen rikkomiseksi. Erot heijastelevat kahden eri ryhmän työsuhteiden eroa. Olisi esimerkiksi vaikeaa soveltaa lähetettyjen opettajien palvelusajan pituutta ja urarakennetta koskevia sääntöjä henkilöstöön, joka on palkattu tilapäistä tarvetta varten. 5. Edellä mainitun 21. kesäkuuta 1994 tehdyn yleissopimuksen ja 26. ja 27. huhtikuuta 1996 hyväksyttyjen sääntöjen mukaisesti avustavat opettajat voivat saattaa Eurooppa-koulujen toimet, joita he vastustavat, valituslautakunnan tai koulun sijaintimaan tuomioistuinten käsiteltäväksi. Ainoastaan näillä elimillä on toimivalta valvoa kiistanalaisten toimien laillisuutta. Komissio ei ole tietoinen sellaisista tapauksista, että Belgiassa toimivien Eurooppa-koulujen väitettäisiin jättävän noudattamatta jäsenvaltion työlainsäädäntöä, tai siitä, että ne eivät noudattaisi yhdenvertaista kohtelua työssä ja ammatissa koskevista yleisistä puitteista 27 päivänä marraskuuta 2000 annettua neuvoston direktiiviä 2000/78/EY.